google/wiki40b huggingface dataset:
PC Master

Το PC Master ήταν Ελληνικό περιοδικό με θέμα τους προσωπικούς υπολογιστές και τα βιντεοπαιχνίδια για αυτούς. Εκδιδόταν από την Compupress Α.Ε. από το 1989 έως το 2015.
Η θεματολογία του περιστρεφόταν γύρω από την ψηφιακή τεχνολογία, τις παρουσιάσεις παιχνιδιών, την συμβουλευτική για χρήστες με έμφαση στα βιντεοπαιχνίδια, τα γκάτζετ και άλλα.
Μια ειδική έκδοση του περιοδικού, το PC Master GOLD, κυκλοφορούσε ανά δύο μήνες. Οι δύο εκδόσεις συνοδεύονται από DVD με βιντεοπαιχνίδια, τόσο παλαιότερα, αλλά και σύγχρονα, με ηλικία ενός ή δύο ετών. Η ειδική έκδοση έδινε έμφαση στα παιχνίδια περιπέτειας και στα παιχνίδια ρόλων. Το περιοδικό επίσης κατά καιρούς διοργάνωσε ετήσιους διαγωνισμούς ηλεκτρονικών παιχνιδιών, με την ονομασία «Grand Prix». Τέτοιοι διαγωνισμοί έγιναν τα έτη 2001, 2002 και 2003.
Στις αρχές Νοεμβρίου 2009 έγινε ανανέωση της ιστοσελίδας του περιοδικού, η οποία μετρούσε δύο δεκαετίες ζωής.
Από τον Αύγουστο του 2014 (τεύχος 297) και μετά από την ψηφοφορία των αναγνωστών το περιοδικό άλλαξε μορφή. Ονομάστηκε Pc Master Reloaded και υπήρξε πτώση της τιμής του εντύπου από τα 6.80 € στα 4.50 € κάτι που σήμαινε και μείωση των σελιδών σε 98 (άρα και μείωση της ύλης), αφαίρεση του δωρεάν CD (για πρώτη φορά το περιοδικό δεν συνοδευόταν από δισκέτα ή CD κάτι που το έκανε από το πρώτο τεύχος). Όμως και πάλι τα προβλήματα που είχαν ξεκινήσει από το 2013 ήταν πολλά κυρίως η καθυστέρηση στην κυκλοφορία του, κάτι που για να αντιμετωπιστεί πολλές φορές το περιοδικό κυκλοφόρησε σε διμηνιαία έκδοση κάτι που σημαίνε και λιγότερα τεύχη τον χρόνο.
Το τελευταίο τεύχος του PC Master το 303 κυκλοφόρησε τον Απρίλιο του 2015 και από τότε σταμάτησε η κυκλοφορία του.
Jersey Devil

Σενάριο

Ο Jersey Devil, κύριος χαρακτήρας του παιχνιδιού, είναι ένας δαίμονας του Τζέρσεϊ (θρυλικό πλάσμα που για αρκετούς αιώνες θεωρείται ότι κατοικεί στη βόρεια περιοχή του Νιου Τζέρσεϊ των Ηνωμένων Πολιτειών), αν και έχει πολλά χαρακτηριστικά νυχτερίδας. Αποστολή του είναι να σταματήσει τον δόκτορα Knarf και τον στρατό του από μεταλλαγμένα λαχανικά και προϊστορικά τέρατα. Για να πετύχει την αποστολή του και να νικήσει τους εχθρούς, χρησιμοποιεί γροθιές, άλματα και διάφορες άλλες τεχνικές.

Τρόπος παιχνιδιού

Υπάρχουν έξι περιοχές στο παιχνίδι και η κάθε μία περιέχει από τρία επίπεδα: δύο κύρια και ένα μυστικό επίπεδο μπόνους, το οποίο ξεκλειδώνεται εάν η δύναμη νίτρο του χαρακτήρα είναι σε αρκετά υψηλό επίπεδο. Σε πολλές περιοχές του παιχνιδιού, για να προχωρήσει ο παίκτης είναι αναγκαία η απόκτηση και των πέντε γραμμάτων του ονόματος Knarf, προσθέτοντας έτσι ένα στοιχείο παζλ στο παιχνίδι.

Υποδοχή

Το παιχνίδι έλαβε ανάμεικτες κριτικές, κυρίως αρνητικές. Οι επικρίσεις επικεντρώθηκαν ιδιαίτερα στην κάμερα και τα γραφικά του. Παρά ταύτα, η μουσική του παιχνιδιού επαινέθηκε από πολλούς.
Αϊσέ Σερφιράζ Χανιμεφέντι

Βιογραφία

Η Αϊσέ Σερφιράζ Χανιμεφέντι γεννήθηκε το 1837 στην Αμπχαζία, και ήταν κόρη του Αμπχαζιανού πρίγκιπα Οσμάν Μπέη Λιά και της συζύγου του Ζελιχά Τάπσιν. Το πραγματικό της όνομα ήταν Αϊσέ Λιά.
Η Αϊσέ δόθηκε στο παλάτι για υπηρεσία μαζί με τις αδελφές της, Χιουσνιουμάχ Χανίμ και Αγά Χανίμ. Σύντομα ο σουλτάνος πρόσεξε την Αϊσέ και την παντρευτηκε το 1851 στο Παλάτι Ντολμαμπαχτσέ. Ήταν μητέρα του Ηγεμόνα Σουλεϊμάν Σελίμ Εφέντι, του Ηγεμόνα Οσμάν Σαφιγιεντίν Εφέντι και της Μπεντιά Σουλτάν. Η αδελφή της Χιουσνιουμάχ Χανίμ παντρεύτηκε τον Σουλεϊμάν Μπέη ενώ η άλλη αδελφή της παρέμεινε στο παλάτι και αργότερα πήγε για προσκύνημα.
Το 1885 λέγεται ότι οι αδελφές, οι κόρες και οι σύζυγοι του σουλτάνου υπέστησαν χρέος 288.000 λιρών, περίπου 1,15 εκατομμύρια λίρες στερλίνας, εκ των οποίων μόνο η Σερφιράζ Χανιμεφέντι ήταν υπεύθυνη για 125.000 λίρες, περίπου 500.000 λίρες στερλίνας.
Η Σερφιράζ Χανιμεφέντι πέθανε στις 9 Ιουνίου 1905 στο Παλάτι Τσιραγάν στο Ορτάκιοϊ. Είναι θαμμένη στον τάφο του Ηγεμόνα Κεμαλεντίν Εφέντι στο Κοιμητήριο Γιαχιά Εφέντι στην Κωνσταντινούπολη.
389 Ιντούστρια

Φυσικά χαρακτηριστικά

Η διάμετρος της Ιντούστρια υπολογίσθηκε σε 79 χιλιόμετρα (από δεδομένα του IRAS), ενώ η μάζα της εκτιμάται σε 516 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι S (λιθώδης), ενώ το άλβεδό της είναι 0,200 (από δεδομένα του IRAS). Η Ιντούστρια περιστρέφεται γύρω από τον εαυτό της μία φορά κάθε 8 ώρες και 32 λεπτά. Η μέση θερμοκρασία στην επιφάνειά της εκτιμάται σε 105 περίπου βαθμούς Κελσίου κάτω από το μηδέν.
Κλουμπ Ατλέτικο Ροσάριο Σεντράλ

Ίδρυση - Χρώματα

Το σωματείο είναι ένα από τα αρχαιότερα στην ποδοσφαιρική ιστορία. Ιδρύθηκε παραμονή Χριστουγέννων του 1889 από την αγγλική εταιρεία που εκμεταλλευόταν τον Κεντρικό Σιδηρόδρομο Αργεντινής, γι' αυτό και το όνομα Σεντράλ («κεντρικός»). Οι πρώτοι αθλητές ήταν Άγγλοι εργαζόμενοι της εταιρείας, η οποία έδρευε στο Ροσάριο.
Η πρώτη φανέλλα της ομάδας είχε λευκές και κόκκινες ρίγες, στα χρώματα δηλαδή της αγγλικής σημαίας. Αργότερα η εμφάνιση άλλαξε σε μπλε και λευκά καρέ, ενώ σήμερα αποτελείται από μπλε και χρυσαφί ρίγες.

Γήπεδο

Η Σεντράλ αγωνίζεται στο ιδιόκτητο Στάδιο Χιγάντε ντε Αρρογίτο. Το στάδιο εγκαινιάσθηκε το 1929 και ανακαινίσθηκε τη δεκαετία του '70 για τις ανάγκες του Μουντιάλ του 1978.
Η χωρητικότητά του είναι 41.564 θεατές.

Άλλες πληροφορίες

Ήταν η αγαπημένη ομάδα του Ερνέστο Τσε Γκεβάρα.
Αιώνιος αντίπαλος της Σεντράλ είναι η άλλη μεγάλη ομάδα του Ροσάριο, η Νιούελς Ολντ Μπόις.
Αν και η Σεντράλ δεν έχει μεγάλο αριθμό τροπαίων στο παλμαρέ της, θεωρείται ως ομάδα με πολύ καλά τμήματα υποδομής, εξ' ου και το προσωνύμιο Ακαδημία του Ροσάριο (Academia Rosarina). Ευρέως χρησιμοποιείται επίσης το προσωνύμιο Παλιοτόμαρα (Canallas), διότι κάποτε στη δεκαετία του '20 είχαν αρνηθεί να συμμετάσχουν σε φιλανθρωπικό αγώνα για ενίσχυση του τοπικού λεπροκομείου - στο ίδιο περιστατικό οφείλεται και το προσωνύμιο Λεπροί της Νιούελς, επειδή αυτή δέχθηκε να συμμετάσχει. Χαρακτηριστικά ο ντόπιος κομίστας Ρομπέρτο Φονταναρόσα έχει αστειευθεί πως η λέξη «παλιοτόμαρο» πρέπει να αλλάξει ορθογραφία, γιατί με τη σημερινή μορφή της όλοι οι Αργεντινοί την μπερδεύουν με τη Σεντράλ.
Μεγαλύτερη φυσιογνωμία που φόρεσε τη φανέλλα της ομάδας θεωρείται ο Μάριο Κέμπες, μετέπειτα μεγάλος σταρ με τη φανέλλα της ισπανικής Βαλένθια ΚΦ και πρωταθλητής κόσμου με την Εθνική Αργεντινής. Αγωνίσθηκε στη Σεντράλ από το 1974 έως το 1976 με απολογισμό 86 γκολ σε 107 επίσημους αγώνες.
Δύο ακόμα πρωταθλήτριες Αργεντινής σχετίζονται με το σιδηρόδρομο. Η Φέρρο που ιδρύθηκε από εργαζομένους της εταιρείας που διαχειριζόταν το δίκτυο του δυτικού Μπουένος Άιρες, και η Βέλες, της οποίας η ίδρυση αποφασίσθηκε στο σταθμό «Βέλες Σάρσφιλντ».

Άλλα αθλήματα

Εκτός του ποδοσφαίρου, η Σεντράλ διαθέτει επίσης τμήματα μπάσκετ, βόλλεϋ, πυγμαχίας, χόκεϊ επί χόρτου και πολεμικών τεχνών.
Άννα Κανάλις της Κουμιάνα

Βιογραφία

Η Άννα-Καρλότα-Τερέζα γεννήθηκε στο παλάτσο Κανάλις του Τορίνο το 1680 και ήταν κόρη του Φραντσέσκο-Μαουρίτσιο Κανάλις κόμη της Κουμιάνα και της Μόνικας-Φραντσέσκας-Σαν-Μαρτίνο του Αλιέ. Έλαβε εκπαίδευση μοναχής στη μονή της Επίσκεψης του Τορίνο. Εισήλθε στην Αυλή του δούκα της Σαβοΐας το 1695. Έγινε κυρία των τιμών της Μαρίας-Ιωάννας, μητέρας του Βίκτωρα-Αμεδαίου Β΄ δούκα της Σαβοΐας, μετέπειτα βασιλιά της Σικελίας και μετά της Σαρδηνίας. Είχε την επίκληση μαντμουαζέλ ντε Κουμιανά.
Σύνταγμα των Ηνωμένων Πολιτειών

Το σύνταγμα των Ηνωμένων Πολιτειών της Αμερικής, το οποίο ψηφίστηκε την 17η Σεπτεμβρίου 1787 και επικυρώθηκε κατά τη διάρκεια του 1788,  καθορίζει την πολιτική και νομική συγκρότηση των  ΗΠΑ. Προβλέπει μια ομοσπονδιακή πολιτεία με τη μορφή ενός προεδρικού συστήματος.
Το σύνταγμα δημιουργήθηκε από αντιπροσώπους των δώδεκα από τις δεκατρείς αρχικές πολιτείες των Ηνωμένων Πολιτειών, οι οποίοι είχαν συγκεντρωθεί στη Συνέλευση της Φιλαδέλφειας. Αντικατέστησε τα μέχρι τότε ισχύοντα Άρθρα της Συνομοσπονδίας και εγκαθίδρυσε μια ισχυρή κεντρική εξουσία με έναν Πρόεδρο επικεφαλής, ο οποίος είναι αρχηγός και της κυβέρνησης και του κράτους. Ταυτόχρονα προέβλεπε μια διάκριση των εξουσιών υπό τον όρο "Checks and balances", σύμφωνα με την οποία τα όργανα της κυβέρνησης, τη νομοθετικής εξουσίας και της δικαστικής εξουσίας είναι διαχωρισμένα το ένα από το άλλο  και ελέγχονται μέσω αμοιβαίων και εκτεταμένων περιορισμών. Μαζί με τη διάκριση των εξουσιών γεννήθηκαν και άλλες συνταγματικές αρχές της πολιτικής, οι οποίες αναπτύχθηκαν και διαδόθηκαν την περίοδο του Διαφωτισμού, ανάμεσα στις οποίες ήταν και η Χάρτα των Δικαιωμάτων που αποτελεί δεσμευτικό κατάλογο βασικών δικαιωμάτων καθώς και η δέσμευση προς το δίκαιο και τους νόμους.
Το αρχικό κείμενο του συντάγματος αποτελείται από επτά άρθρα. Κατά τη διάρκεια δύο αιώνων συμπληρώθηκε με 27 τροποποιήσεις,  δέκα από τα οποία προστέθηκαν ως νόμοι αμέσως μετά τη σύσταση συνταγματικών οργάνων. Ανάμεσα σε όλα τα ρεπουμπλικανικά συντάγματα που βρίσκονται σε ισχύ σήμερα, αυτό των ΗΠΑ είναι ένα από τα παλαιότερα.
Jorge Zarou

Πρώτα χρόνια και εικονογραφία

Γεννήθηκε και μεγάλωσε στην Αθήνα. Όντας τελειόφοιτος της σχολής Εμποροπλοιάρχων, αποφασίζει να ασχοληθεί ουσιαστικά με τη ζωγραφική. Το 2006 εγγράφεται στον ΑΚΤΟ όπου παρακολουθεί μαθήματα στον κλάδο του σκίτσου, του κόμικς και του καρτούν, όπου αποφοίτησε με άριστα, λαμβάνοντας μάλιστα έπαινο και υποτροφία. Στη συνέχεια συμπληρώνει τις σπουδές του παρακολουθώντας σεμινάρια ζωγραφικής και εικονογράφησης. Έκτοτε, έχει πολλές δημιουργίες στο ενεργητικό του, ενώ ορισμένα έργα του έχουν πωληθεί. Το 2010 εργάζεται σ' ένα πρότζεκτ της εταιρίας Coffeeway, δημιουργώντας εικαστικά θέματα για φλιτζάνια, κούπες, κουτιά φύλαξης, αφίσες κ.α. Παράλληλα συνεργάζεται και με άλλες εταιρίες δημιουργώντας λογότυπα καθώς και storyboards για διάφορα διαφημιστικά σποτς. Το Νοέμβριο του 2010 η Ολλανδή ποιήτρια Ίνα Ντιστελμπέργκε (Ina Dijstelberge) εμπνέεται από ένα έργο του και συγγράφει το ποίημα "Η δέκατη τρίτη μέρα" ("Deze Dertiende Dag").  Κατά τη διάρκεια της στρατιωτικής του θητείας, δημιούργησε πίνακες κατ' εξοχήν εμπνευσμένους από την Ελλάδα, αλλά και το εξωτερικό, τους οποίους, μετά το πέρας της θητείας του, δώρισε στη μονάδα του πεζικού όπου υπηρέτησε .
Σήμερα συνεργάζεται με αρκετές αίθουσες τέχνης (Γκαλερί), ενώ πολλά από τα έργα του έχουν αποσπάσει αρκετές θετικές κριτικές παγκοσμίως.

Μουσικός παραγωγός

Στο χώρο της μουσικής , ασχολείται με την ηλεκτρονική σκηνή στην Ελλάδα, τόσο σαν παραγωγός, αλλά και σαν διοργανωτής μουσικών εκδηλώσεων σε συνεργασία με άλλους μουσικούς παραγωγούς. Το 2011, συνεργάζεται με τη δισκογραφική Inner Lotus Records με το ψευδώνυμο "Jorg3" όπου εκδίδει και το πρώτο του cd.

Δισκογραφία

01. 2011 - (VA)Solarise Vol. 1 - Inner Lotus Records
Κυβέρνηση Ιωάννη Μεταξά 1936

Η Κυβέρνηση Ιωάννη Μεταξά 1936 ορίστηκε με το διορισμό του Ιωάννη Μεταξά (ήδη αντιπροέδρου της κυβέρνησης), στη θέση του πρωθυπουργού από τον Βασιλέα Γεώργιο Β΄ στις 13 Απριλίου 1936 μετά τον θάνατο του πρωθυπουργού Κωνσταντίνου Δεμερτζή και διαδέχθηκε την Κυβέρνηση Δεμερτζή. Στις 4 Αυγούστου 1936 ο Ιωάννης Μεταξάς εγκαθίδρυσε δικτατορία (το Καθεστώς της 4ης Αυγούστου) και κυβέρνησε μέχρι το θάνατό του στις 29 Ιανουαρίου 1941.
Στις 29 Ιανουαρίου 1941, κατά τη διάρκεια του Δευτέρου Παγκοσμίου Πολέμου και για την Ελλάδα συγκεκριμένα κατά τη διάρκεια του Ελληνοϊταλικού πολέμου του 1940, μετά το θάνατο του Μεταξά, ανέλαβε η Κυβέρνηση Αλέξανδρου Κορυζή.

Διοικητικά

Το 1936, ο Μεταξάς δημιούργησε τα νέα υπουργεία και υφυπουργεία / θέσεις: υπουργείο Σιδηροδρόμων, υφυπουργείο Δημοσίας Ασφαλείας, θέση Προϊσταμένου Διοικήσεως Πρωτευούσης και υφυπουργείο Τύπου και Τουρισμού και αργότερα το 1937 υφυπουργείο Αγορανομίας και Εμπορικής Ναυτιλίας.
Νικόλαος Καραστογιάννης

Βιογραφικά στοιχεία

Ο Νικόλαος Καραστογιάννης γεννήθηκε στα τέλη του 19ου αιώνα στον Άγιο Πέτρο Παιονίας της περιφερειακής ενότητας Κιλκίς. Υπήρξε αρχικά οπλίτης σε Ελληνικά αντάρτικα σώματα στη Μακεδονία και στη συνέχεια, μαζί με τον Ιωάννη Ήλκο ίδρυσαν την πολιτοφυλακή Αγίου Πέτρου που έδρασε ως ένοπλο σώμα. Ο στόχος του σώματος της πολιτοφυλακής ήταν η απώθηση των Βουλγαρικών επιθέσεων στην περιοχή, που είχαν ενταθεί κατά την περίοδο του Μακεδονικού αγώνα. Ο Νικόλαος Καραστογιάννης συντόνιζε τις επιχειρήσεις του σώματος πολιτοφυλακής ενώ διατέλεσε και αρχηγός του σώματος. Έδρασε στην ευρύτερη περιοχή της Νότιας Παιονίας.
Μιχαήλ Σοφιανός (λόγιος)

Ο Μιχαήλ Σοφιανός ήταν Έλληνας λόγιος του 16ου αιώνα.

Βιογραφικά στοιχεία

Άκμασε το 1550 στην Ιταλία, όπου και δίδαξε με επιτυχία. Διατήρησε αλληλογραφία με τον Παύλο του Μανουτίου, και επαινείται από τον Γουάλδο.
Ρόντερικ Στρονγκ

Καριέρα

Η καριέρα του ουσιαστικά ξεκίνησε το 1994 όταν παρακολουθούσε μαθήματα επαγγελματικής πάλης που διδασκόταν ο πατέρας του. Λίγο αργότερα ξεκίνησε και εκείνος και μόλις ενηλικιώθηκε, το 2000, έδωσε τον πρώτο του αγώνα.

Διάφορες εταιρείες

Ο Λίντσεϊ αγωνίστηκε για τρία, τέσσερα χρόνια στην ανεξάρτητη σκηνή της επαγγελματικής πάλης και έδωσε αγώνες σε μικρούς οργανισμούς, όπως το Independent Professional Wrestling, το NWA Florida και το Renegade Wrestling Alliance, όπου έκανε και το ντεμπούτο του. Ακολούθησε το Ring of Honor, όπου βρίσκεται μέχρι σήμερα (δείτε παρακάτω). Είχε μερικές δοκιμές στο Total Nonstop Action Wrestling, το 2005 όταν υπέγραψε συμβόλαιο, αλλά απολύθηκε έναν χρόνο μετά, κυρίως λόγω μιας αργοπορείας του σε ένα σόου. Ταυτόχρονα ταξίδεψε για μια εταιρεία της Ιαπωνίας μερικούς μήνες, ενώ πέρασε και από τα Full Impact Pro και Pro Wrestling Guerrilla (στο δεύτερο έμεινε από το 2006 ως το 2008).

Ring of Honor

Το 2003 συμφώνησε με την εταιρεία του ROH και το 2004 σχημάτισε εκεί μια ομάδα με τους Ώστιν Άρις, Άλεξ Σέλεϊ και Τζακ Έβανς. Έχοντας ρόλους αντιπαθητικών προς το κοινό, πήραν τον έλεγχο των σόου και έγιναν πρωταγωνιστές. Τα έβαλαν κυρίως με τους Σι Εμ Πανκ, Έις Στιλ, Τζον Γουόλτερς και Τζίμι Τζέικομπς. Στις 24 Σεπτεμβρίου 2005, σε έναν αγώνα που έμεινε στην ιστορία, νίκησε τους Ώστιν Άρις, Σαμόα Τζο, Τζέι Λίθαλ και Κολτ Καμπάνα και έγινε κάτοχος του δικαιώματος να διεκδικήσει στο μέλλον το Παγκόσμιο Πρωτάθλημα. Ο Στρονγκ -αυτό το όνομα χρησιμοποιούσε από το ξεκίνημα της καριέρας του- πήρε ευκαιρίες αγώνα τίτλου, αλλά δεν κατόρθωσε να γίνει Πρωταθλητής το 2004 και το 2005. Κέρδισε τον πρώτο του τίτλο -Παγκόσμιο Πρωτάθλημα Ομάδων ROH- τον Δεκέμβρη του 2005 στο πλευρό του Ώστιν Άρις. Μόλις έχασαν τους τίτλους, ο Στρονγκ επιτέθηκε στον Άρις δημιουργώντας μεταξύ τους κόντρα. Στην συνέχεια, ο Στρονγκ αναλώθηκε σε διάφορες αντιπαλότητες.

Παγκόσμιος Πρωταθλητής

Το 2010, ήταν η χρονιά που κατέκτησε για πρώτη φορά Παγκόσμιο τίτλο με το Παγκόσμιο Πρωτάθλημα ROH να γίνεται δικό του στις 11 Σεπτεμβρίου, όταν και νίκησε τον τότε πρωταθλητή Τάιλερ Μπλακ, σε αγώνα δίχως να απαγορεύεται η χρησιμοποίηση όπλων. Τον τίτλο, τον απώλεσε 189 μέρες μετά, στις 19 Μαρτίου του 2011, από τον Έντι Έντουαρτς. Περίπου έναν χρόνο μετά, στις 31 Μαρτίου του 2012 έγινε πρωταθλητής ξανά, αφού κατέκτησε το Παγκόσμιο Τηλεοπτικό Πρωτάθλημα ROH, το οποίο έχει έως σήμερα.
Κρητική Επιθεώρηση

Ιστορικό

Την 1η Σεπτεμβρίου 1912, τα αδέλφια Βασίλειος και Ιωάννης Στυλιανού Kαλαϊτζάκης εκδίδουν την εφημερίδα Κρητική Επιθεώρησις, η οποία αποτελεί τη ραχοκοκαλιά του ρεθεμνιώτικου Τύπου σε όλη σχεδόν τη διάρκεια του αιώνα που πέρασε. Πρόκειται για τη μακροβιότερη εφημερίδα της Κρήτης και μια από τις μακροβιότερες της Ελλάδας. Εκδίδεται χωρίς διακοπή, με εξαίρεση τα χρόνια της γερμανικής κατοχής, από το 1912 μέχρι σήμερα.
Πρώτος διευθυντής της Κρητικής Επιθεώρησης υπήρξε ο Βασίλειος Στυλ. Kαλαϊτζάκης, που κράτησε τη διεύθυνση μέχρι το 1933 και τον διαδέχθηκε ο αδελφός του Ιωάννης, που με τη σειρά του έμεινε στο τιμόνι της εφημερίδας μέχρι το 1961.
Τον Ιωάννη Στυλ. Kαλαϊτζάκη διαδέχθηκε ο γιος του Στέλιος που κράτησε τη διεύθυνση της εφημερίδας μέχρι το θάνατό του (1996), με την πολύτιμη και ουσιαστική βοήθεια του αδελφού του Mανώλη. Σήμερα την Κρητική Επιθεώρηση διευθύνει ο γιος του Στέλιου, Γιάννης.
Ιωάννης Θεοδωρόπουλος (βουλευτής)

Βιογραφικά στοιχεία

Ήταν δημοσιογράφος.
Εξελέγη βουλευτής Τρικάλων στις εκλογές του Αυγούστου 1910.
Προγκρές Μ1-1

Αποστολή

Εκτοξεύτηκε με πύραυλο Soyuz-U από το κοσμοδρόμιο του Μπαϊκονούρ την 1η Φεβρουαρίου 2000 (06:47:23 GMT) και συνδέθηκε με την οπίσθια θύρα του τμήματος Κβαντ-1 του Μιρ, που τότε δεν είχε πλήρωμα, στις 3 Φεβρουαρίου (08:02:28 GMT). Παρέμεινε εκεί μέχρι και την 26η Απριλίου (16:32:43 GMT), οπότε και αποσυνδέθηκε για να απελευθερωθεί η θύρα για το Προγκρές M1-2.
Το Προγκρές Μ1-1 μετέφερε καύσιμα για την διόρθωση της τροχιάς του Μιρ, που έφθινε ταχύτατα. Επίσης μετέφερε άζωτο για την αύξηση της πίεσης της ατμόσφαιρας του σταθμού (είχε προηγηθεί διαρροή), καθώς και προμήθειες για το επόμενο πλήρωμα που έφτασε με Σογιούζ τον Απρίλιο. Το Μ1-1 καταστράφηκε στην ατμόσφαιρα, πάνω από τον Ειρηνικό Ωκεανό περίπου δεκαπέντε λεπτά μετά την αποσύνδεσή του από τον σταθμό.
Επιτροπή Ανταγωνισμού

Ιστορία

Δημιουργηθηκε το 1977 αλλά πήρε τη σημερινή της μορφή μόλις το 1995 στα πρότυπα των πολύ παλαιοτέρων Αρχών Ανταγωνισμού των ΗΠΑ και της Ευρώπης.
Με τον ν.2837/00 η Επιτροπή απέκτησε και οικονομική αυτοτέλεια. Οι οικονομικοί πόροι της Επιτροπής προέρχονται από την επιβολή ανταποδοτικού τέλους ύψους ενός τοις χιλίοις επί του ιδρυτικού κεφαλαίου ή επί του ποσού της αύξησης του κεφαλαίου ανωνύμων εταιριών.

Οργάνωση

Η Επιτροπή είναι ενδεκαμελής, διορίζεται από τον Υπουργό Ανάπτυξης για τριετή θητεία και απαρτίζεται από άτομα που έχουν γνώση και εμπειρία σε θέματα ανταγωνισμού, ανώτατο Δικαστή ή σύμβουλο του Νομικού Συμβουλίου του Κράτους καθώς και εκπροσώπους φορέων (Ο.Κ.Ε., ΣΕΒ, ΓΕΣΕΒΕ και ΕΣΕΕ). Τα μέλη της απολαμβάνουν λειτουργικής και προσωπικής ανεξαρτησίας και κατά την άσκηση των αρμοδιοτήτων της δεσμεύονται μόνο από το νόμο και τη συνείδηση τους. Ο Πρόεδρος της ορίζεται από το Υπουργικό Συμβούλιο μεταξύ των μελών της, μετά τη διατύπωση γνώμης από την αρμόδια Επιτροπή της Βουλής. Στο έργο της συνεπικουρείται από τη Γραμματεία, η οποία εισηγείται τις υποθέσεις στην Επιτροπή και στην οποία συμμετέχουν και Νομικοί και Οικονομολόγοι.

Έργο

Το έργο της Επιτροπής ως σήμερα έχει λίγες υποθέσεις υψηλής προβολής να επιδείξει. Ένας λόγος είναι η σχετική νεότητά της και άλλος η μεγάλη έλλειψη προσωπικού.
Ενδεικτικά η Γραμματεία της έχει μόλις 26 υπαλλήλους όταν η Γερμανική Επιτροπή Ανταγωνισμού (Bundeskartellamt) έχει περίπου 300 υπαλλήλους και η επιτροπή μονοπωλίων της Γερμανίας (Monopolkommission) άλλα περίπου 20.
Παρ'όλα αυτά έχει να επιδείξει σημαντικές αποφάσεις, όπως η απόφαση κατά της ΑΕΠΙ και η πρόσφατη απόφαση για τις απαγορευμένες συμφωνίες και πρακτικές στην αγορά των σούπερ μάρκετ..
Κόσμος 1217

Αποστολή

Εκτοξεύτηκε από το κοσμοδρόμιο του Πλεσέτσκ με πύραυλο Μολνίγια-Μ στις 24 Οκτωβρίου 1980 (10:53 UTC). Ο δορυφόρος τέθηκε επιτυχώς σε περιγήινη τροχιά και στην συνέχεια έλαβε αριθμό στο σύστημα ονοματοδοσίας "Κόσμος" καθώς και τον διεθνή προσδιοριστή 1980-085A. Η Διοίκηση Διαστήματος των ΗΠΑ του έδωσε τον αριθμό 12032 στον Κατάλογο Δορυφόρων.
Βρογχικό σύστημα

Η τραχεία, πριν την είσοδο της στους πνεύμονες, διακλαδώνεται στους δύο βρόγχους. Οι βρόγχοι είναι όμοιοι με την τραχεία, με τη μόνη διαφορά ότι είναι στενότεροι.

Υποδιαίρεση

Μέσα στους [[πνεύμονες οι βρόγχοι υποδιαιρούνται συνεχώς σε πολλούς μικρότερους και στενότερους σωλήνες, τα βρογχίδια(και έτσι σχηματίζεται το βρογχικό δένδρο).
Συγκρότημα εκτοξεύσεων 9

Ιστορικό

Το συγκρότημα κατασκευάστηκε στα μέσα της δεκαετίας του 1950 από την Αμερικάνικη Πολεμική Αεροπορία για τα δοκιμαστικά του πυραύλου Navaho. Ο πύραυλος αυτός αποτελείτο από δύο τμήματα: έναν πύραυλο εκτόξευσης και το βλήμα του πυραύλου με δύο βοηθητικά τζετ κατεύθυνσης. Η κατασκευή του πυραύλου ήταν τέτοια που εκτοξευόταν και, σε ύψος 13 χιλιομέτρων, το βλήμα αποκοβόταν από τον πύραυλο εκτόξευσης και συνέχιζε την πτήση του με ταχύτητα Mach 3 με τα βοηθητικά τζετ, για να προσγειωθεί μετά από επιτυχημένη πτήση σε έναν διάδρομο προσγείωσης του Ακρωτηρίου Κανάβερελ.
Η χρήση του συγκροτήματος LC-9 ανακοινώθηκε επίσημα στις 29 Ιουνίου 1956. Η πρώτη εκτόξευση ακολούθησε στις 6 Νοεμβρίου του ίδιου έτους, και διάρκεσε 26 δευτερόλεπτα, αφού τερματίστηκε άδοξα από την έκρηξη των καυσίμων. Στις 25 Απριλίου 1957 και κατά την έναρξη της τρίτης εκτόξευσης, ο πύραυλος εξερράγη στο έδαφος καταστρέφοντας την εξέδρα. Ακολούθησαν και άλλες άτυχες απόπειρες εκτόξευσης, μέχρι που το δοκιμαστικό πρόγραμμα τελικά αναστάλθηκε και ο πύραυλος Navaho αντικαταστάθηκε από τον διηπειρωτικό πύραυλο Atlas. Η τελευταία εκτόξευση πραγματοποιήθηκε στις 18 Νοεμβρίου 1958. Το συγκρότημα αποσυναρμολογήθηκε εν μέρει το 1959.

Περιγραφή του συγκροτήματος

Ο πύραυλος ήταν τοποθετημένος κάθετα στο κέντρο μιας εξέδρας εκτόξευσης. Κάτω από τον πύραυλο ήταν προσαρμοσμένη μια πλάκα για να εκτρέπεται ο πίδακας των καυσαερίων την στιγμή της εκτόξευσης. Τα καυσαέρια διοχετεύονταν μέσα από υπόγεια τούνελ και πέρναγαν μέσα από τεχνητούς καταρράκτες παγωμένου νερού για να αποθερμαίνονται. Στην άλλη μεριά της εξέδρας ήταν προσαρμοσμένος ένας βραχίονας ανέγερσης που ανασήκωνε τον πύραυλο σε κάθετη θέση και τον συγκρατούσε πριν την εκτόξευση. Σε περίπτωση κακοκαιρίας, ο πύραυλος προστατευόταν από την βροχή και τους κεραυνούς από ένα κινητό υπόστεγο που συρόταν επάνω σε ράγες. Ο έλεγχος της εκτόξευσης γινόταν από ένα κοντινό οχυρό, το λεγόμενο Blockhaus, που σήμερα χρησιμοποιείται για αποθήκη. Το οχυρό δεν είχε οπτική επαφή με τον πύραυλο, παρά μόνο μέσω ενός περισκοπίου.
1815 Μπετόβεν

Φυσικά χαρακτηριστικά

Η μέση διάμετρος του Μπετόβεν εκτιμάται σε 30,36 χιλιόμετρα. O φασματικός τύπος του είναι F (κατά Tholen), ενώ το γεωμετρικό άλβεδό του είναι 0,0548 ± 0,009. Ο Μπετόβεν περιστρέφεται γύρω από τον εαυτό του πιθανώς μία φορά κάθε 54 ώρες περίπου.
Πρωτάθλημα Καλαθοσφαίρισης Νορβηγίας

Διοργάνωση

Υπάρχουν δέκα ομάδες στη διοργάνωση που ανταγωνίζονται κάθε χρόνο σε δύο ξεχωριστές φάσεις. Κατά τη διάρκεια της περιόδου (από τον Οκτώβριο έως τον Φεβρουάριο) κάθε ομάδα πρέπει να παίξει με όλες τις άλλες ομάδες στο πρωτάθλημα δύο φορές, μία φορά εντός έδρας και μία φορά εκτός έδρας. Αυτό σημαίνει ότι η κανονική περίοδος του πρωταθλήματος του Basketball Ligaen Norge τελειώνει μετά από όλες τις ομάδες να παίζουν 18 παιχνίδια.
Στο τέλος του πρωταθλήματος, οι οκτώ καλύτερες ομάδες του βαθμολογικού πίνακα ξεκινάνε τα πλέι-οφ, η πρώτη ομάδα στη βαθμολογία αντιμετωπίζει την όγδοη ομάδα του βαθμολογικού πίνακα, και ούτω καθεξής στους προημιτελικούς για ένα νοκ-άουτ παιχνίδι. Οι νικητές των προημιτελικών προκρίνονται στους ημιτελικούς σε ένα νοκ-άουτ παιχνίδι. Οι δύο ομάδες των ημιτελικών προκρίνονται στον τελικό σε ένα νοκ-άουτ παιχνίδι και αναδεικνύεται ο πρωταθλητής της διοργάνωσης. Αυτό είναι παρόμοιο με τα περισσότερα πρωταθλήματα καλαθοσφαίρισης στην Ευρώπη.
Κάθε περίοδο, η τελευταία ομάδα της κανονικής περιόδου υποβιβάζεται στην Β΄ Κατηγορία (1. divisjon) και αντικαθίσταται από την προκριθείσα ομάδα του πρωταθλήματος.
Άννα της Ουγγαρίας

Βιογραφία

Στις 8 Νοεμβρίου του 1273, η Άννα παντρεύτηκε τον Ανδρόνικο Β΄ Παλαιολόγο. Σύμφωνα με τον Γεώργιο Παχυμέρη το ζευγάρι είχε δύο παιδιά: τον Μιχαήλ Θ΄ Παλαιολόγο και τον Κωνσταντίνο, δεσπότη. Η Άννα απεβίωσε πριν ο σύζυγός της γίνει Αυτοκράτορας των Ρωμαίων το 1282. Ωστόσο, κάθε Παλαιολόγος Αυτοκράτορας μέχρι την πτώση της Κωνσταντινούπολης το 1453 κατάγεται από αυτήν, μέσω του γιου της Μιχαήλ Θ΄. Μετά το τέλος  της, ο Ανδρόνικος νυμφεύτηκε τη Γιολάντα του Μομφερράτου.